
	Η Βάσια Βασιλείου

και ο Φίλιππος Περιστέρης

παρουσιάζουν

τη «Σονάτα του Σεληνόφωτος»
του Γιάννη Ρίτσου
σε μορφή θεατρικού αναλογίου

στο Σπίτι της Κύπρου

Με μεγάλη επιτυχία, η ηθοποιός Βάσια Βασιλείου και ο συνθέτης Φίλιππος Περιστέρης παρουσίασαν, την Τετάρτη 2 Νοεμβρίου 2022, στο Σπίτι της Κύπρου στην Αθήνα, τη «Σονάτα του Σεληνόφωτος», του Γιάννη Ρίτσου σε μορφή θεατρικού αναλογίου.

Ο Γιάννης Ρίτσος είναι, κατά γενική ομολογία, ένας από τους σημαντικότερους Έλληνες ποιητές του 20ού αιώνα. Η ποίηση του είναι ζωντανή, διαχρονική, παλλόμενη στο χθες, στο τώρα, στο αύριο, στο πάντα…

Η Σονάτα του Σεληνόφωτος, γραμμένη το 1956, ανήκει στις μεγάλες ποιητικές συνθέσεις της συλλογής «Τέταρτη Διάσταση» και αποτελεί αδιαμφισβήτητα το πιο δημοφιλές έργο του μεγάλου ποιητή, για το οποίο τιμήθηκε με το Κρατικό Βραβείο Ποίησης εξ ημισείας με τον Άρη Δικταίο.
Με την ιδιότυπη μορφή και ατμόσφαιρά της σημαδεύει το ξεκίνημα μιας νέας εποχής, όχι μόνο για το έργο του ποιητή, αλλά και για την ποίησή μας γενικότερα. Αποτελεί ένα σκηνικό μονόλογο, μια «εκ βαθέων» εξομολόγηση του ποιητή, μια παρατεταμένη ικεσία για ζωή κι ελπίδα για το μέλλον, μέσα από τη διαλεκτική της «υποκριτικής» και τη ροή παραστάσεων και συμβόλων.

«Τό ξέρω πώς καθένας μονάχος πορεύεται στόν ἔρωτα,

μονάχος στή δόξα καί στό θάνατο.

Τό ξέρω. Τό δοκίμασα. Δέν ὠφελεῖ.

Ἄφησέ με νἄρθω μαζί σου».

Ερμήνευσε η Βάσια Βασιλείου.
Πρωτότυπη μουσική, πιάνο ο Φίλιππος Περιστέρης.

